# Bestyrelsesmøde

## 10. marts 2020

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Årsafslutning 2019**

Bilag A: Årsrapport for 2019

Bilag B: Revisionsprotokollat til årsrapporten for 2019

Bilag C: Regnskab for fællesskabet

Bilag D: Bestyrelsestjeklisten og bestyrelsens stillingtagen

Bestyrelsen skal bemyndige en person til på bestyrelsens vegne at signere den elektroniske indberetning digitalt. Den bemyndigede person indestår for, på bestyrelsens vegne, at det indberettede materiale er fuldstændigt med underskrifter og forefindes på skolen. UVM anbefaler, at bestyrelsen bemyndiger den daglige leder eller en anden person fra institutionens ledelse.

1. **Benchmark 2018 fra PWC**

Bilag E

1. **Siden sidst**
   1. HM
   2. Elevrådsformanden
2. **Ansøgertal og optagelsesproces**

Bilag F

1. **Skolens fysiske rammer nu og i fremtiden**

Bilag G

1. **Status på IB**

Bilag H

1. **Budgetopfølgning 2020**

Bilag I

1. **Orientering om bestyrelsens erklæring vedrørende midler fra den styrkede efteruddannelsesindsats i forbindelse med gymnasiereformen**

Bilag J

1. **Indberetning af skolens forventede investeringsrammer til Undervisningsministeriet**

Bilag K

1. **Kommende bestyrelsesmøder**

* 4. juni 2020 på Aarhus Universitet
* 24. september 2020
* 10. december 2020
* 18. marts 2021 (ny)
* 8. juni 2021 (ny)

1. **Evt.**

Deltagere: Esben Hvam, Annette Rasmussen, Tine Sommer, Claus Dithmer, Maria Diget Aamann,

Johan Nørgaard Kjeldsen, rektor Helge Markussen, vicerektor Marianne Westergaard og økonomichef Lena Mørch Nielsen. Statsautoriseret revisor Kim Vorret fra PWC deltog under punkt 2 og 3.

Afbud fra: Jens Rohde og Oliver Simmelsgaard

**REFERAT**

1. Esben bød velkommen. En særlig velkomst til Maria Diget Aamann, som er nyt medlem af skolens bestyrelse. Maria er udpeget af skolens ansatte. Der er tale om et ekstraordinært valg. Næste ordinære valg finder sted november 2021 samtidig med næste byrådsvalg. Dagsordenen til mødet og referatet fra sidste møde blev godkendt.
2. Revisor Kim Vorret orienterede bestyrelsen om skolens årsrapport og revisionsprotokollat. Skolens underskud for 2019 er på 1.589.740 kr. mod et forventet underskud på 4.500.000 kr. Årsagen til den store afvigelse er udsatte renoveringsprojekter. Skolens realkreditlån er i 2019 blevet omlagt, og der er i den forbindelse udgiftsført et kurstab. Skolen har en god økonomi og et stort elevoptag. Udgifterne til undervisningens gennemførelse er steget markant i 2019 i forhold til 2018. Det beror på en beslutning, som bestyrelsen har truffet i forening med ledelsen. Kim Vorret tilkendegav, at han godt kan se fornuften i beslutningen, men at bestyrelsen fortsat bør være bevidst om de eksterne faktorer, som kan få indvirkning på økonomien.

Regnskabet har fået en blank påtegning. I revisortjeklisten er 3 væsentlige bemærkninger, som dog kun skyldes 2 forhold. Det første er, at skolen overskred klasseloftet for skolens 1.g årgang ved 1. tælledag efter 1.g optaget i august 2019. Bestyrelsen er opmærksom på, at det kan være svært at planlægge klassekvotienten, da perioden fra elevoptaget til tælledagen er lang. Bestyrelsen understregede dog, at ledelsen fortsat skal have fokus på at overholde klassekvotienten. Det andet er, at bestyrelsen, ligesom tidligere år, har evalueret ledelsens resultatløn på bestyrelsesmødet i juni, hvilket er (kort tid) forud for udløbet af perioden.

Bestyrelsen godkendte årsregnskabet for både skolen og det administrative fællesskab samt revisionsprotokollatet. Bestyrelsens stillingtagen og bestyrelsens tjekliste blev herefter udfyldt og underskrevet af bestyrelsesformanden. Bestyrelsen bemyndigede Lena til på bestyrelsens vegne at signere den elektroniske indberetning.

1. Kim Vorret gennemgik de vigtigste nøgletal i PWC’s benchmark for 2018. Konklusionen er, at Viborg Katedralskole har en god og stabil økonomi, herunder en god likviditet. Det blev drøftet, at klassekvotienterne er af afgørende betydning for skolens økonomi, hvilket viser sig i den nuværende 2.g årgang, hvor der på grund af frafald er markant færre elever pr. klasse end i de øvrige årgange.

Bestyrelsen tog orienteringen til efterretning.

1. Siden sidst:

a: Orientering af Helge:

1. Viborg Gymnasium og HF, Skive Gymnasium og Bjerringbro Gymnasium har sammen med Viborg Katedralskole lavet en lokal aftale om kapacitet og fordelingsregler gældende for elevoptaget i 2020. Aftalen betyder, at der skal omfordeles elever fra Viborg Katedralskole til Bjerringbro Gymnasium, men ikke til de øvrige gymnasier.
2. I uge 6 blev skolens elevskabte musical årgang 2020 ”Strøm svigt” opført. Musicalen var en stor succes. Der er stor ros til alle deltagere, som gjorde en kæmpe indsats på hvert deres område. Der var ca. 200 elever involveret i opsætningen af musicalen. Alle billetter blev solgt på kort tid.
3. Det er stadig uvist, hvor stor betydning coronavirussen vil få for skolen i den nærmeste fremtid. Indtil videre er sprogrejsen til Kina blevet aflyst, men det ser desværre også dystert ud for afviklingen af de øvrige sprogrejser. Skolen følger Udenrigsministeriets vejledninger og anvisninger i forhold til vurderingen af, om turene skal aflyses.

Senatet:

1. Johan fortalte om det nye ”Forståelsespapir for Undervisning på Viborg Katedralskole”. Formålet med dokumentet er at skabe rammerne for god uddannelse og bidrage til en frugtbar dialog mellem lærere og elever. Papiret er ud over af rektor udfærdiget og godkendt af Oliver og Johan på vegne af eleverne og af Roar Rimmensgaard som repræsentant for lærerne. Der er enighed om, at det har været en fin proces med mange gode drøftelser. Bestyrelsen roste initiativtagerne for arbejdet og anerkendte de gode tanker bag dokumentet. Dokumentet skal offentliggøres på skolens hjemmeside.
2. Ansøgertallet til elevoptaget i august 2020 ser fornuftigt ud. Ansøgertallet er omtrent på niveau med tallene i 2016 og 2017. Helge gennemgik aftalen om kapacitet og fordelingsregler for Viborg Gymnasium og HF, Skive Gymnasium, Bjerringbro Gymnasium og Viborg Katedralskole. Bestyrelsen bakkede ledelsens hidtidige linje i drøftelserne med de andre skoler op og gav ledelsen mandat til at forhandle den endelige fordeling på plads og til at fortsætte samme linje ved eventuelle fremtidige drøftelser.
3. Idrætslærerne Mette Molsen og Thomas Jensen kom til stede og fremlagde idrætslærernes forslag til et nyt idrætsanlæg. Bestyrelsen havde lejlighed til at stille uddybende spørgsmål.

Efter at idrætslærerne atter havde forladt mødet, blev fordele og udfordringer ved forslaget drøftet. Bestyrelsen anerkender, at idrætsgruppen har et behov, men da det endnu ikke er afklaret, om der vil blive vedtaget en udvidelse af fredningen på skolens ydre arealer, kan der ikke træffes en beslutning på nuværende tidspunkt.

Der var samtidig enighed om, at ledelsen fortsat skal være i dialog med idrætslærerne om idrætsfagets mere præcise behov og prioriteringer for udendørs faciliteter, herunder med henblik på at afdække mulige alternativer til det præsenterede forslag. Det blev drøftet, at realiseringen af et nyt idrætsanlæg som foreslået vil forudsætte ekstern finansiering.

Bestyrelsen fik en orientering om status på byggeriet af den nye kollegiebygning med 30 værelser og omklædning til idræt. Byggeriet skal stå klar til indflytning i august 2020. Bestyrelsen tog orienteringen til efterretning.

Bestyrelsen blev orienteret om status for ombygningen af studievejlederområdet, og ledelsen blev bemyndiget til at fortsætte med at forsøge at finde gode løsninger for området.

1. Marianne Westergaard orienterede om status på IB. Ansøgertallet ser fornuftigt ud til både PreIb og IB. På sigt er det dog nødvendigt for at sikre uddannelsens bæredygtighed, at ansøgertallet øges. Den nye kollegiebygning har betydet, at ledige kollegiepladser udgør en mindre ”flaskehals” i forhold til ansøgere til IB. Bestyrelsen opfordrede ledelsen til at søge samarbejdspartnere, der kan udbrede kendskabet til IB-uddannelsen på Viborg Katedralskole.
2. Lena orienterede om status på skolens budget for 2020. Ledelsen ønsker at gennemføre de udsatte projekter fra 2019 i 2020 velvidende, at det vil øge det underskud, der er budgetteret med i 2020. Bestyrelsen godkendte ledelsens indstilling til at udføre de udsatte projekter og tog orienteringen til efterretning.
3. Lena redegjorde for bestyrelsens erklæring vedrørende midler fra den styrkede efteruddannelsesindsats i forbindelse med gymnasiereformen. Bestyrelsen tog orienteringen til efterretning.
4. Lena redegjorde for skolens indsendte forventninger til investeringsrammerne for 2020 og frem. Bestyrelsen godkendte indberetningen.
5. Kommende bestyrelsesmøder

* 4. juni 2020 kl. 16.30 på Aarhus Universitet
* 24. september 2020
* 10. december 2020
* 18. marts 2021
* 8. juni 2021

1. Bestyrelsen blev kort orienteret om mødet på Aarhus Universitet den 4. juni 2020, som begynder kl. 16.30 på universitetet. Vi arrangerer fælles kørsel fra Viborg Katedralskole for dem, som er interesseret.

Referent Lena Mørch Nielsen

Esben Hvam Jens Rohde

formand

Annette Rasmussen Vakant plads

Tine Sommer Vakant plads

Claus Dithmer Maria Diget Aamann

Oliver Simmelsgaard Johan Nørgaard Kjeldsen

Helge Markussen